Артюр Рембо
Яростта на цезаря

Превод от френски: Кирил Кадийски, —

chitanka.info

Облечен в черно, блед, захапал едра пура,

върви между цветята, не чувства той дори

как блед, облечен в черно, пак вижда Тюйлери

и святка мътният му взор като пред буря.

От двадесетгодишен разврат опиянен,

той все си казваше: ще духна Свободата,

полека — като свещ безсилна в тъмнината.

Но ето — тя възкръсва! О, как е съкрушен!

Пленен! На устните чие ли име клето

трепти? Какви ли мисли ужасни го гризат?

Пак взорът му помръкна, щом споменът нахлу.

Навярно си представя пак оня Тип с пенснето…

И гледа как се точи от пурата димът,

напомняйки — по залез — за облаче в Сен Клу.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.